Ivo Lukačovič

Ivo Lukačovič (* 7. február 1974, Praha) je zakladateľ a hlavný vizionár firmy Seznam.cz a tiež jej 100% vlastník. Zo spravodajských webov vlastní seznamzpravy.cz a novinky.cz. Podľa českej mutácie časopisu Forbes bol v roku 2022 dvanástym najbohatším Čechom s majetkom vo výške 30,3 miliárd českých korún.

 Biografia 
Narodil sa v Prahe slovenskému otcovi Peterovi Lukačovičovi (nar. 29. novembra 1948 v Dobrej Vode, okres Trnava ). Vyštudoval Smíchovskú strednú priemyselnú školu a gymnázium. Študoval na ČVUT, ale štúdium ukončil po 7 rokoch v 4. ročníku.

V roku 1995 začal v jazyku Perl písať vlastný katalóg internetových stránok a v roku 1996 ho spustil na adrese Seznam.cz. V roku 1998 bol jedným z iniciátorov akcie Internet proti monopolu. Od roku 2000 je predsedom predstavenstva spoločnosti Seznam.cz. Ako fyzická osoba nevlastnil dlho žiadnu nehnuteľnosť, od roku 2007 nakúpil dva domy, niekoľko bytov na Smíchove a pozemky pri športovom letisku Točná.

V roku 2011 založil Lukačovič start-up „Citationtech“, ktorý z leteckých snímok vytvára 3D mapy, a v roku 2014 naprogramoval projekt Windyty (dnes Windy), globálny server pre vizualizáciu situácie a predpovede počasia.

V priebehu rokov 2010 až 2015 zrekonštruoval historické lietadlo Lockheed Electra 10A, ktoré patrilo J. A. Baťovi, a v roku 2015 spolu so svojim bratom s lietadlom preletel do Česka z kanadského Toronta, kde lietadlo zostalo od konca vojny.

Dňa 4. apríla 2022, 39 dní po začiatku ruskej invázie na Ukrajinu a v reakcii na masaker v Buči, zverejnil na Twitteri, že pošle 100 miliónov českých korún zo svojho majetku na účet ukrajinskej ambasády na nákup zbraní pre ukrajinskú armádu.

V decembri 2025 venoval 100 miliónov českých korún (asi 4,1 mil. euro) iniciatíve Darček pre Putina, ktorá poskytuje finančnú a materiálnu pomoc Ukrajine po ruskej invázii.

 Osobný život a záľuby 
S partnerkou Markétou má syna Ondřeje.

Rád cestuje, najmä do exotických krajín. Zo športov sa venuje najčastejšie jazde na bicykli, či výletom do prírody, kde prespáva „pod širákom“. Rád číta, od braku až po vážnu literatúru. Okrem toho vlastní aj pilotný preukaz na športové lietadlá, tryskové lietadlá a vrtuľníky.

Od roku 2005 do začiatku roka 2010 písal blog, najmä o počítačoch, lietaní a fotografovaní; neskôr ho zrušil.

 Referencie 

 Iné projekty 

 Zdroj 

Kategória:Českí miliardári
Kategória:Českí fotografi
Kategória:Českí blogeri
Kategória:Českí programátori
Kategória:Českí podnikatelia